הרב ליאור אנגלמן
דו"ח הביניים שלא פורסם

רקע- לאחר הקשיים הרבים שהתגלו במהלך המערכה בלבנון, לאור קונספציית 'ההתנתקות' שהביאה עמה מטחי קסאם רבים שכל העת מוסיפים ליפול במרחבי הדרום, לאחר שנים רבות של עימות מול הערבים ביש"ע ואווירה ציבורית התובעת ליבון עמוק של הסוגיות שעל הפרק, התמנינו לחקור ולהסיק מסקנות.
בכתב המינוי שלנו לא הוסמכנו לעסוק בבעיות החולפות כי אם בשאלות שלהן השלכה אמיתית על עתידנו. אין זה מענינינו לקבוע אם די בניסיונו של ראש הממשלה והאם לשר הביטחון ישנם כישורים לתפקידו, כן איננו עוסקים באיש צבא זה או אחר. בעניינים אלו תדון ועדת משנה בראשות וינוגרד, עלינו הוטלה משימת העל, לדון בשורש העניין.  

ממצאי הוועדה. 1. לאחר אלפיים שנות כיסופים לציון, שנות גלות ארוכות שבהן התנהל עַמנו בלא עצמאות ובלא שיזכה לחונן את עפרה של ארץ קודשנו, זכו הדורות האחרונים לגאול את אדמת ארץ ישראל, ולהקים בה את ראשיתה של מלכות ישראל.
הגעגועים לארץ במהלך הגלות, שנבעו מאמונה גדולה כי לא יטוש ה' עמו ונחלתו לא יעזוב, ביטאו הכרה ברורה כי סופו של עם ישראל למלא את ייעודו בעולם, להיות אור לגויים, ולגלות כיצד מתנהל עם מאמין שמוסר התורה נר לרגליו.
2. מנפלאות ההשגחה התגלגל הדבר כך שאת נס תקומת ישראל הרימו בפועל דווקא אותם ששם ה' לא נישא בפיהם, אף כי אי אפשר להתעלם מן הניצוץ היהודי שבער בהם כל העת במסתרים. די היה בניצוץ זה ואחר כך בעשן הכבשן שעלה מגרמניה כדי להניע רבים וטובים למסור נפשם במלחמות ישראל. צדקת הדרך מעולם לא נבחנה ערכית, היא היתה מובנת מאליה, פעמה בלבבות הלוחמים וגובתה בשישה מליון חיזוקים.
3. מדינת ישראל הוקמה על חורבות ישובי הערבים. מעולם לא התקיים דיון ערכי בשאלה מניין הזכות לרשת את מקומם, התחושה היתה כי אין מנוס מישיבה בארץ שהרי בכל מקום אחר יקומו עלינו לכלותנו. 'יד ושם' הפך ללבהּ המוסרי של המדינה, ומקור הצידוק לכל מעשינו.
4. לפני ארבעים שנה שוחררה ירושלים מידי הירדנים, "הר הבית בידנו"! גם מרחבי הארץ בהם חיו אבות האומה שבו לידינו. אך עד מהרה ההתרגשות הגדולה הביאה עמה מבוכה גדולה. מדינת ישראל, שבגלוי הפנתה עורף לצור ישראל, לא ידעה כיצד לעכל את השיבה למרחבי ארצנו. שאלות נוקבות נשאלות: מהי זכותנו בחבלי ארץ אלו? האם עדיין יש חוט מקשר בין ארץ הקודש למדינת החול? כאשר הצידוק המוסרי לקיומנו נמצא במכאובי השואה, מהי ההצדקה לאחוז בחבלי ארץ שאינם הכרחיים להבטחת ביטחוננו?! 
5. באין חזון יפרע עם. אנו עדים בשנים האחרונות לקברניטים המטלטלים את הספינה אנה ואנה באין יעד מוגדר ואין ידוע מהו חוף המבטחים. דומה כי ההישרדות היא מטרת העל, הישרדותה של המדינה והישרדותם של מנהיגיה. מנהיגים שבנו בזיעת אפם ובדם לוחמיהם את חבלי הארץ ששחררו, הם עצמם המבקשים לעקור את ההתיישבות היהודית משם, היד הבונה היא היד ההורסת.   
6. הקונספציה לפיה עם ישראל יכול להתקיים במדינתו כעם של חולין המנוכר לתורתו, אינה עומדת במבחן המציאות. עם ישראל הנו עם האמונה, ובהפנותו עורף לאמונת אבותיו הוא מוצא עצמו נבוך. בלא מפגש עם התנ"ך, ספר הספרים, ספר חייו, אין הוא מוצא דרך להתחבר לארץ מגוריו. בלא אמונת אמת הוא מתפלש במעשי שחיתות, מרמה וכזב. העם מתבונן במנהיגיו מיטלטלים מפרשיה לפרשיה ומרגיש כי ראוי העם הזה לאחר אלפיים שנות צפייה להשתית את חייו על יושר, חסד ונתינה.
7. על אף כל האמור לעיל אין להתעלם מהישגיה העצומים של מדינת ישראל בשנות קיומה, הישגים שכל מדינה היתה מבקשת להתברך בהם. ובנוגע למערכה האחרונה, יש לדעת כי עצם הגבורה לצאת למלחמה צודקת היא בעלת חשיבות עצומה, ובל נסיק מן הקשיים כי מעתה מנהיג שיוביל את עמנו לקרב צפוי לחקירה.
המלצות הועדה. לאור האמור לעיל, חוסנה של מדינתנו תלוי בשיבה אל ערכי היסוד שלנו - הכרה מחודשת בתפקידנו מעל במת ההיסטוריה, שיבת ישראל אל מקורותיו, והקשר המיוחד שיש לו עם ריבונו של עולם. 
אנו ממליצים להפנות חלק ניכר מתקציב המדינה לעיסוק בערכי נצח אלה. יוקמו בתי מדרש להפנמת אמונת ישראל, יוקם גוף מייעץ לראש הממשלה שתפקידו להתוות את התכנים המוסריים עליהם תושתת המדינה מעתה. תיבחן הדרך להשיב את תכני האמונה לכלל בתי הספר בישראל, בדרכי נעם, מתוך אהבה ושמחה. במערכת הצבאית יינתן מקום מרכזי לאנשי הרוח, כמבררי יעדי הצבא וכמרימי הרוח בקרב מפקדים ולוחמים כאחד.
אנו קוראים לאנשי האמונה שבקרב העם, הגיעה שעתכם! דווקא בשעה שהשבר גדול כל כך חלקכם נחוץ כל כך. אנו פונים אליכם ברגע היסטורי זה, העניקו מן הטוב לו זכיתם, פיתחו את אוצרותיכם וחלקו לאחיכם, שהרי אין אלו אוצרותיכם הפרטיים, זהו אוצר האומה.
אנו קוראים לאנשי השלטון להשתית את מעשיהם על הדרכת הנביאים, תוך דגש מיוחד על שמירת כבודם של האנשים שתש כוחם, "לימדו היטב דרשו משפט... שפטו יתום ריבו אלמנה".
"גם כי אשב בחושך ה' אור לי". אנו סמוכים ובטוחים כי השיבה אל ה' תשנה את פני המדינה לבלי הכר, ואור של טוב חסד וגבורה יתגלה על פני מרחבי ארצנו.
לביצוע מיידי!      

*** כיסופים- פרקי התבוננות אמונית בעקבות עקירת גוש קטיף. ניתן להשיג:  052-5666384  ***